KOMISIJA ZA TUMAČENJE KOLEKTIVNOG UGOVORA ZA DJELATNOSTI PREDŠKOLSKOG ODGOJA I OSNOVNOG ODGOJA I OBRAZOVANJA U KANTONU SARAJEVO
Na osnovu člana 172. Kolektivnog ugovora za djelatnosti predškolskog odgoja i osnovnog odgoja i obrazovanja ("Službene novine Kantona Sarajevo", broj: 16/26 – u daljem tekstu: Kolektivni ugovor), Komisija  za tumačenje Kolektivnog ugovora za djelatnosti predškolskog odgoja i osnovnog odgoja i obrazovanja Kantona Sarajevo na 4. sjednici održanoj 10.08.2026. godine, donijela je 
Autentično tumačenje člana 65. st. (5) i (7) Kolektivnog ugovora za djelatnosti predškolskog odgoja i osnovnog odgoja i obrazovanja Kantona Sarajevo 

(„Službene novine Kantona Sarajevo“, broj: 16/26)

„Član 65.

(5) Ukoliko radnik radi u više ustanova, pravo na poseban dodatak na platu iz stava (1) tačka a) i tačka b) Kolektivnog ugovora ostvaruje u onoj ustanovi u kojoj je procentualno više angažovan.

(7) Ukoliko radnik radi u dvije ili više ustanova, pravo na posebne dodatke iz stava (1) ovog člana se utvrđuju sporazumom između ustanova, a isplaćuju se u onoj ustanovi u kojoj je radnik prije zaključio ugovor o radu. Ukoliko je radnik istovremeno zaključio ugovor o radu, onda se isplaćuje u ustanovi koja je bliža mjestu stanovanja.“
U slučaju kada ne postoji dogovor oko sporazuma između ustanova, citirane odredbe Kolektivnog ugovora se primjenjuju tako da se posebni dodaci iz člana 65. stav (1) Kolektivnog ugovora utvrđuju i isplaćuju u svakoj od ustanova u kojoj radnik ostvaruje pravo na poseban dodatak pri čemu se rješenjem direktora definiše da se obračun i isplata posebnih dodataka vrši procentualno u odnosu na ukupnu platu radnog mjesta radnika (vrijednost koeficijenta složenosti poslova platnog razreda utvrđenog rješenjem o plati radnika umnožen s utvrđenom osnovicom za obračun plate iz člana 49. Kolektivnog ugovora uvećano u skladu sa članom 51. stav (1) Kolektivnog ugovora).

Odluka o autentičnom tumačenju člana 65. st. (5) i (7) Kolektivnog ugovora je donesena na 4. sjednici Komisije održanoj 10.08.2026. godine jednoglasno konsenzusom. 

PREDMET: Dostava tumačenja po zahtjevu
Komisiji za tumačenje Kolektivnog ugovora za djelatnosti predškolskog odgoja i osnovnog odgoja i obrazovanja Kantona Sarajevo („Službene novine Kantona Sarajevo“, broj: 16/26) obratio se Sindikat, kao jedna od ugovornih strana, vezano za dopis Javne ustanove Osnovna škola „Malta“ Sarajevo, broj: 01-2-396-1/26 od 29.06.2026. godine (zahtjev zaprimljen u pisarnici Kantona Sarajevo pod brojem: 11-02-33652 od 08.07.2026. godine),  koji se odnosi na tumačenje člana 65. stav (5) i stav (7) Kolektivnog ugovora u dijelu utvrđivanja prava na posebne dodatke iz stava (1) člana 65. u situaciji kada ne postoji dogovor oko sporazuma između ustanova.

U vezi s navedenim, obavještavamo Vas da je Komisija na 4. sjednici održanoj 10.08.2026.  godine, donijela autentično tumačenje člana 65. stav (5) i stav (7) Kolektivnog ugovora, koje Vam dostavljamo u prilogu ovog akta radi dostavljanja istog podnosiocu zahtjeva za tumačenje. 
Podsjećamo da je članom 172. Kolektivnog ugovora propisano da tumačenja Komisije imaju pravnu snagu i učinak ovog Kolektivnog ugovora te da je obaveza Ministarstva za odgoj i obrazovanje Kantona Sarajevo da tumačenje objavi na službenoj internet stranici Ministarstva, a obaveza Sindikata je da tumačenje objavi na službenoj internet stranici Sindikata.
S poštovanjem,







Komisija za tumačenje Kolektivnog ugovora za

djelatnosti predškolskog odgoja i osnovnog

odgoja i obrazovanja u Kantonu Sarajevo, s.r.
